
                                                                                                  Na rokovanie vlády SR
                                                                                                  Dňa 11. októbra 2017
                                                                                                  K materiálu č. 42394/2017
                                                                                                  K bodu č. 1




S  T  A  N  O V  I  S  K O

k  návrhu nariadenia vlády Slovenskej republiky, ktorým sa ustanovuje suma minimálnej mzdy na rok 2018

I.

Návrh nariadenia vlády Slovenskej republiky, ktorým sa ustanovuje suma minimálnej mzdy na rok 2018 na rokovanie vlády Slovenskej republiky predkladá minister práce, sociálnych vecí a rodiny Slovenskej republiky Ján Richter na základe § 2 ods. 1 zákona č. 663/2007 Z. z. o minimálnej mzde v znení neskorších predpisov v súlade s postupom ustanoveným v § 7 ods. 5 a § 8 ods. 2 zákona č. 663/2007 Z. z. o minimálnej mzde v znení neskorších predpisov.

II.
Vzhľadom na skutočnosť, že na rokovaní Hospodárskej a sociálnej rady Slovenskej republiky dňa 14. augusta 2017 nedošlo k dohode sociálnych partnerov o úprave sumy mesačnej minimálnej mzdy na rok 2018, v zmysle § 7 ods. 5 zákona je Ministerstvo práce, sociálnych vecí a rodiny Slovenskej republiky (ďalej len „ministerstvo“) povinné predložiť na rokovanie rady a následne na rokovanie vlády Slovenskej republiky návrh nariadenia vlády, ktorým sa ustanovuje suma minimálnej mzdy na rok 2018.
Ministerstvo v súlade s § 7 ods. 5 zákona vypracovalo návrh nariadenia vlády, ktorým sa ustanovuje suma minimálnej mzdy na rok 2018. Ministerstvo navrhuje ustanoviť na rok 2018 minimálnu mzdu v sume 480,00 eur mesačne a 2,759 eura za každú hodinu odpracovanú zamestnancom, čo oproti minimálnej mzde v roku 2017 vo výške  435 eur predstavuje nárast o 10,34 %.
Predkladateľ v doložke vybraných vplyvov uvádza, že návrh nariadenia vlády bude mať pozitívne aj negatívne vplyvy na rozpočet verejnej správy, na podnikateľské prostredie a pozitívne sociálne vplyvy. Nebude mať vplyvy na životné prostredie, na informatizáciu a na služby verejnej správy pre občana.

Predkladateľ deklaruje súlad návrhu nariadenia vlády s Ústavou Slovenskej republiky, ústavnými zákonmi a nálezmi ústavného súdu, s ostatnými všeobecne záväznými predpismi, s medzinárodnými zmluvami, ktorými je Slovenská republika viazaná a s právom Európskej únie.

Predložený návrh nariadenia vlády nebol predmetom vnútrokomunitárneho pripomienkového konania.

Návrh nariadenia vlády bol predmetom medzirezortného pripomienkového konania a na rokovanie vlády Slovenskej republiky sa predkladá s rozpormi. Rozpory sa nepodarilo odstrániť s Konfederáciou odborových zväzov Slovenskej republiky, Asociáciou zamestnávateľských zväzov a združení Slovenskej republiky a s neziskovým občianskym združením Klub 500.

 III. 

Návrh nariadenia vlády Slovenskej republiky, ktorým sa ustanovuje suma minimálnej mzdy na rok 2018 prerokovala Legislatívna rada vlády  Slovenskej republiky na svojom zasadnutí dňa 10. októbra 2017 a odporučila ho vláde Slovenskej republiky schváliť v predloženom znení.

IV. 

            Sekcia vládnej legislatívy Úradu vlády Slovenskej republiky odporúča vláde Slovenskej republiky návrh nariadenia vlády Slovenskej republiky, ktorým sa ustanovuje suma minimálnej mzdy na rok 2018 schváliť v predloženom znení.




V Bratislave 10. októbra 2017

	

	






                                                                                                                                                                                                                                          



